সাতক্ষীরা, বাংলাদেশনিউজ২৪x৭.কম  সাতক্ষীরায় নিখোঁজের নয় দিন পর শরিফুল ইসলাম (৩১) নামক এক ব্যক্তির লাশের সন্ধান পাওয়া গেলেও তা উদ্ধার করা যায়নি। রোববার দুপুরে সাতক্ষীরা সদর  উপজেলার লক্ষিদাড়ী সীমান্তের বিপরীতে ভারতের ঘোজাডাঙ্গা সীমান্তে নিখোঁজ শরিফুল ইসলামের লাশ পড়ে আছে এমন খবর পেয়ে নিহতের পরিবার সন্ধ্যায় লাশের পরিচয় নিশ্চিত করে।  সোমবার সকাল পর্যন্ত ভারতীয় পুলিশ বা বিএসএফ সদস্যরা লাশ উদ্ধার করেনি। এ ঘটনায় পুলিশ দুই জনকে আটক করে জিজ্ঞাসাবাদ শুরু করেছে।  জমিজমা সংক্রান্ত বিরোধের জের ধরে সাতক্ষীরা সদর উপজেলার লক্ষিদাড়ী সীমান্ত গ্রামের নূর মোহাম্মদের ছেলে শফিকুল ইসলামকে প্রতিপক্ষের লোকজন অপহরন করেছে অভিযোগ করে তার ভাই খালেক গাজী রোববার সকালে সাতক্ষীরা সদর থানায় সাত  জনকে আসামি করে একটি মামলা দায়ের করেছে।  সাতক্ষীরা সদর থানার এস আই মাহমুদ হাসান জানান, সদর উপজেলার লক্ষিদাড়ী গ্রামের শরিফুল ইসলামকে ২৮ নভেম্বর কিছু লোক ডেকে নিয়ে যায়। পরদিন তার গায়ের গেঞ্জি ও স্যান্ডেল সীমান্ত এলাকায় পাওয়া গেলেও শরিফুল ইসলামের খোজ পাওয়া যায়নি। এ ঘটনা বর্ননা দিয়ে সীমাক্ষের লক্ষিদাড়ী গ্রামের শরিফুল ইসলামের ভাই রোববার সকালে সদর থানায় একটি মামলা দায়ের করেন। জমিজমা সংক্রান্ত বিরোধের জের ধরে তাকে গুম করা হয়েছে উল্লেখ করে একই গ্রামের গিয়াসউদ্দিনের ছেলে ফজর আলী ও কামরুল ইসলামসহ ৭ জনকে মামলায়  আসামি করা হয়। পুলিশ লক্ষিদাড়ী গ্রামের আব্দুল আলিম ও আবু তালেবকে গ্রেপ্তার করে।  মামলার বাদী আব্দুল খালেক গাজী জানান, লক্ষিদাড়ী সীমান্তের ওপারে একশ গজ দুরে অজ্ঞাত এক লাশ পড়ে থাকতে দেখে খোঁজ খবর নেয়া হয় এবং সন্ধ্যায় লাশটি গুম হওয়া শফিকুল ইসলামের বলে নিহতের পরিবার দাবি করলেও পুলিশ বলছে যেহেতু ভারতীয় সীমান্তের মধ্যে লাশটি পড়ে আছে সেহেতু নিশ্চিত করে বলা যাচ্ছেনা লাশটি শফিকুলের।  এদিকে, বিডিআরের ভোমরা ক্যাম্পের নায়েক সুবেদার মুনসুর হেলাল জানান, লাশ পড়ে রয়েছে এ ধরনের খবর তাদের জানা নেই। তবে শরিফুল ইসলাম  ভারতের পুলিশ ও বিএসএফ এর মোস্ট ওয়ান্টেড নারী পাচারকারী ও চোরাচালনী বলে তিনি জানান। কয়েকদিন আগে শরিফুল ইসলাম ভারতে গেছে এমন খবর এলাকার মানুষ সবাই জানে কিন্তু পুলিশ বিষয়টি তদন্ত না করে গ্রামের সাধারণ মানুষের নামে মিথ্যা মামলা করে অহেতুক হয়রানী করছে তিনি মন্তব্য করেন। লাশ আনার ব্যাপারে কোন উদ্যোগ নিয়েছেন কি-না জানতে চেলে তিনি বলেন, খোজ-খবর নিয়ে ব্যবস্থা নেয়া হচ্ছে।  বাংলাদেশনিউজ২৪x৭.কম/প্রতিনিধি/এসএ.